Zelenskıynıñ taqımı Kremlniñ işğal etilgen Donbas sakinlerine pasportlarnı bermek qararını izaatladı
24 aprel 2019, 19:40
Memleketimiz tarafından vaqtınca kontrol etilmegen topraqlarımızda bulunğan Ukraina vatandaşlarına Rusiye pasportlarını berüv fermanı ile Rusiye işğalci devlet olaraq mesüliyetini tanıdı. Bu aqta Facebookta yañı saylanğan Ukraina prezidenti Volodımır Zelenskıynıñ taqım beyanatında aytıla.
«Bu areketler dünya toplulığına Ukrainağa qarşı cenk alıp barğan istilâcı devlet Rusiyeniñ kerçek rolüni daa bir kere köstere», – dep aytıla beyanatta.
Zelenskıynıñ taqımı bu ferman esas vazifeniñ yerine ketirilmesine – ateş toqtatılmasına – yaqınlaştırmay, dep qayd etti.
«Ukraina işğal etilgen topraqlarda bulunmağa mecbur olğan vatandaşlarını qorçalamaq, kerekli yardım köstermek ve aqlarını temin etmek içün elinden kelgenini yapacaq. Ukraina vaqtınca işğal etilgen topraqlarda Ukraina vatandaşlarınıñ menfaatları, aqları ve serbestligini qorçalav meselesinde halqara toplulıqnıñ yardımına işana ve Rusiyege diplomatik ve sanktsion basqı quvetleştirilecek, dep ümüt ete», – dep aytıla Zelenskıynıñ taqımınıñ beyanatında.